**ОБЩИНСКА ИЗБИРАТЕЛНА КОМИСИЯ-ВЕТОВО**

**ПРОТОКОЛ**

**№61**

Днес, 22.01.2020 г. в сградата на Общинска администрация Ветово, в стаята отредена за ОИК, намираща се на етаж 1, се проведе заседание на ОИК - Ветово. Заседанието е свикано по искане на Председателя на ОИК, за което е публикувано съобщение на официалния сайт на ОИК- Ветово. Заседанието се откри в 13:00 часа и се ръководи от Председателя на ОИК-Ветово - Стела Бончева Стоилова.

На днешното заседание присъстват още зам.-председателят Мейва Акиф Хаджиева, зам.-председателят Йордан Сотиров Дойчинов и секретарят- Иванка Борисова Пенкова , както и 9 членове на ОИК, както следва:

1. Милица Диянова Милкова

2. Ивелина Петрова Тодорова

3. Павлина Аврамова Недкова

4. Цонка Илиева Дамянова

5. Леман Али Ахмед

6. Христо Георгиев Христов

7. Поля Георгиева Захариева

8. Васил Георгиев Ангелов

9. Юлиан Петров Йорданов

Съгласно чл. 85, ал.3 и 4 от ИК заседанието е законно, поради наличие на необходимия кворум. Предвид на това, Председателят на ОИК-Стела Стоилова заяви, че в изпълнение на взетите Решения по **Протокол № 59 от 13.01.2020г**. и предприетите в тази връзка действия, в деловодството на ОИК- Ветово са постъпили и са заведени следните документи :

1. Съобщение с Изх. №ОбС25-12-4/17.01.2020г. от Председателя на Общински съвет- Ветово инж. Петко Ахмаков, заведено с Вх.№ 301/17.01.2020г. в регистъра на ОИК-Ветово;

2. Писмо с Изх. №1199ТРРЮЛНЦ/16.01.2020г. на Агенция по вписвания--Търговски регистър и регистър на юридическите лица с нестопанска цел , заведено с Вх.№ 303/ 17.01.2020г. в регистъра на ОИК-Ветово, ведно с приложенията към него, както следва- Удостоверение за актуално състояние на ЕТ“ МЕДИСЪН-МЕХМЕД МЕХМЕД“, Удостоверение за актуално състояние и удостоверение за вписване за период на „МЕДИСЪН 2019“ ЕООД, заверен препис от Решение №778/23.03.2007г. на РОС;

3. Писмено възражение с Вх.№ 307/ 22.01.2020г. от господин МЕХМЕД ХАСАН МЕХМЕД, чрез адв. Татяна Бойчева, в качеството му на новоизбран Кмет на Община Ветово с приложени доказателства, както следва: Констативен протокол №КП-51700706047/20.01.2020г. на ТП на НОИ-Русе, Пълномощно с рег. №935/25.11.2019г. заверено от Нермин Кязимова -зам.-кмет на Община Ветово, Уведомление с Вх. №ОбС-80М-106-2/03.12.2019г. на ОбС-Ветово; Заявление-Декларация по чл.5, ал.10 от КСО до ТП на НОИ-Русе, Декларация по чл.35,ал.1, т.3 от ЗПКОНПИ, Електронна справка от НАП за лицето Мехмед Хасан Мехмед, Адвокатско пълномощно;

4. Извлечение за подавани заявления по партидата на търговеца ЕТ“ МЕДИСЪН – МЕХМЕД МЕХМЕД „ от Търговски регистър и регистър на ЮНЛЦ с Изх.№ 51/ 17.01.2020г. от регистъра на ОИК-Ветово;

5. Удостоверение, издадено от ОИК Ветово с изх.№49/17.01.2020г.

В законоустановения 3 дневен срок от постъпване на възражението, подадено от кмета на Община Ветово-Мехмед Хасан Мехмед, съгл.чл.42,ал.3 ЗМСМА ОИК, следва да се произнесе с Решение, дали са налице обстоятелства за предсрочно прекратяване пълномощията на кмета. Предвид на това, предлагам днешното заседание да протече при следния

**ДНЕВЕН РЕД:**

**Точка 1**: Произнасяне по Сигнал с Вх.298/13.01.2020г., подаден от ИВАЙЛО ЕВГЕНИЕВ КАДИШЕВ, с искане за предсрочно прекратяване на пълномощията на МЕХМЕД ХАСАН МЕХМЕД, в качеството му на новоизбран Кмет на Община Ветово.

Председателя запита, дали има други предложения за дневния ред, и след като такива не бяха направени, се пристъпи към гласуване, а именно :

Гласували „ЗА” приемане за дневния ред:

• Стела Бончева Стоилова - ЗА

• Мейва Акиф Хаджиева - ЗА

• Иванка Борисова Пенкова - ЗА

• Милица Диянова Милкова - ЗА

• Ивелина Петрова Тодорова - ЗА

• Павлина Аврамова Недкова - ЗА

• Цонка Илиева Дамянова - ЗА

• Леман Али Ахмед- ЗА

• Христо Георгиев Христов - ЗА

• Юлиан Петров Йорданов - ЗА

• Поля Георгиева Захариева - ЗА

• Йордан Сотиров Дойчинов - ЗА

• Васил Георгиев Ангелов- ЗА

С оглед направеното гласуване, единодушно ОИК прие горепосочения дневен ред.

Председателят на ОИК-Ветово прочете гласно постъпилите документи и даде възможност на членовете на ОИК да се запознаят лично със същите. След което се пристъпи към описване и разискване на фактическата обстановка:

В ОИК Ветово е постъпил сигнал от ИВАЙЛО ЕВГЕНИЕВ КАДИШЕВ с Вх.№ 298/ 13.01.2020г, с който се сезира ОИК- Ветово с твърдение за нарушение на чл.41, ал.3 от ЗМСМА. Твърди се, че обявения за избран за Кмет на Община Ветово, а именно МЕХМЕД ХАСАН МЕХМЕД, не е предприел в изискуемия от закона едномесечен срок от обявяването на изборните резултати, необходимите действия за прекратяване на дейността и/или за освобождаването му от заеманата длъжност. Твърди, че лицето има регистрирано много преди изборите търговско предприятие по смисъла на ТЗ– ЕТ „ МЕДИСЪН – МЕХМЕД МЕХМЕД„ с ЕИК 117 593 054. Иска се ОИК Ветово да провери изложеното в сигнала и след како се увери във верността на твърдените в сигнала факти и обстоятелства, да се произнесе съгласно правомощията си, като предсрочно прекрати пълномощията на МЕХМЕД ХАСАН МЕХМЕД обявен за избран за Кмет на община Ветово.

На свое заседание, проведено на 13.01.2019г., ОИК- Ветово се запозна с изложения сигнал. С протоколни решения бяха одобрени писма съответно до Агенция по вписванията- Търговски регистър и регистър на ЮЛНЦ, както и до Общински съвет на община Ветово. Беше изискана информация относно това дали в срока по чл.41, ал. 3 от ЗМСМА – от 04.11.2019г. - 04.12.2019г.включително г-н МЕХМЕД МЕХМЕД е предприел действията по прекратяване на дейността на – ЕТ „ МЕДИСЪН – МЕХМЕД МЕХМЕД, с ЕИК: 117 593 054 или на друго търговско предприятие с негово участие, като е прекратил дейността и/или за освобождаването му от заеманата длъжност както и дали е уведомил писмено за тези свои действия Общински съвет - Ветово и ОИК Ветово.

С Вх. № 301/ 17.01.2020г. във входящия регистър на ОИК- Ветово е заведено писмо от инж. Петко Ахмаков-Председател на Общински съвет Ветово. В същото се твърди, че в срока по чл.41, ал. 3 ЗМСМА МЕХМЕД МЕХМЕД е подал писмено уведомление по реда на чл.41, ал. 3 ЗМСМА, в изискуемия едномесечен срок с дата 03.12.2019г. и с Вх.№ ОбС-80М-106-2 на ОбС-Ветово, единствено и само касаещо ЕТ „ МЕДИСЪН - МЕХМЕД МЕХМЕД „. Приложил е към отговора и депозираното уведомление от МЕХМЕД ХАСАН МЕХМЕД. Твърди, че това уведомление не му е било докладвано до този момент, нито имало резолюция от негова страна, че е запознат и да е предприел съответните действия. Друго такова уведомление заявява, че не е постъпвало до ОбС-Ветово, касаещо дейността и участието на Мехмед Мехмед в други търговски дружества.

С Вх. № 303 / 17.01.2020г. във входящия регистър на ОИК Ветово е заведено писмо от Агенция по вписванията-Търговски регистър и регистър на ЮЛНЦ, с приложения към него за фирмената история на търговски предприятия за времето от тяхното създаване до настоящия момент. Видно от съдържанието на същите, се установява, че: лицето МЕХМЕД ХАСАН МЕХМЕД преди да бъде избран за Кмет на Община Ветово е имал регистрирани и действащи две търговски предприятия: ЕТ „ МЕДИСЪН – МЕХМЕД МЕХМЕД ” с ЕИК 117593054, чийто собственик и представляващ е той, с адрес на управление : град Глоджево, ул. Александър Стамболийски, № 5, със собственик – МЕХМЕД ХАСАН МЕХМЕД и предмет на дейност: извършване на медицински услуги като индивидуална практика за първична извънболнична медицинска помощ в областта на зъболечението / стоматологията / в обема предвиден в член 11 от ЗЛЗ и „МЕДИСЪН 2019” ЕООД с едноличен собственик на капитала и управител – МЕХМЕД ХАСАН МЕХМЕД, ЕИК 117680559, с адрес на управление : град Глоджево, ул.“Ал.Стамболийски“ № 5 и предмет на дейност: Вътрешна и външна търговия, експорт, импорт, реекспорт, бартерни сделки и обмен на стоки за потребление, хранит.стоки, хран.добавки, селскостоп. продукция, промишлени суровини, резервни части, машини, съоръжения, комисионна търговия посредничество, представителство и агентство на наши и чужди фирми, физически и юридически лица; строителна и строително-монтажна, строително-ремонтна дейност на сгради и съоръжения в страната и чужбина; производство, изкупуване, преработка и търговия със селскостоп.продукция; туристически услуги-вътрешен и международен туризъм; транспортни услуги-таксиметрови, селскостопански машини, превоз на пътници и товари в страната и чужбина; товаро-разтоварна дейност; разкриване и експлоатация на смесени търговски обекти, заведения за обществено хранене, питейни заведения; бръснаро-фризьорски услуги и козметика, автотенекеджийска и автосервизна дейност; спортна, рекламна, консултантска, посредническа, комисионерска, спедиторска и охранителна дейности; хотелиерство и ресторантьорство и др. незабранени от закона услуги и дейности /за лицензирани дейности, след издаване на съответния лиценз/. От удостоверение за актуално състояние е видно, че на 03.12.2019г. е вписано обстоятелство, че „МЕДИСЪН 2019” ЕООД е сменило своя собственик и управител, а именно за едноличен собственик на капитала и управител е вписана Билсер Ибрям Мехмед.

Служебно в рамките на своите правомощия ОИК е извършила в деловодната си система и входящият регистър проверка дали в периода от 04.11.2019г. до 04.12.2019г. включително, кмета на Община Ветово Мехмед Мехмед е уведомил ОИК за предприети действия по чл. 41, ал.3 от ЗМСМА. За резултата от проверката е издадено и удостоверение с Изх.№ 49/17.01.2020г. От същото се установява, че МЕХМЕД ХАСАН МЕХМЕД като новоизбран Кмет на Община Ветово не е уведомил ОИК- Ветово в законовия едномесечен срок, за предприети от негова страна действия по прекратяване на дейността му като търговец или по освобождаване на длъжност, подробно визирана в член 41 ал.1 от ЗМСМА.

Също така в рамките на своите законови правомощия, в хипотезата на самосезиране, ОИК- Ветово е взела необходимото отношение като служебно по партидата на едноличният търговец в търговският регистър е направил и справка какви заявления са регистрирани за промяна обстоятелства на търговеца. Извлечението е заведено с Изх. № 51 от 17.01.20120г. на ОИК-Ветово. От същото е видно, че последното подадено Заявление в регистъра е Заявление Г1 от 2011г.

 След като се получиха и регистрираха горепосочените документи, ОИК в изпълнение на задълженията си по чл. 42, ал.3 ЗМСМА подготви уведомително писмо с изх.№ 53/ 17.01.2020г. до г-н МЕХМЕД МЕХМЕД, с което го уведомява за получения сигнал срещу него, като към уведомлението са приложени документи по извършваната проверка. На 17.01.2020г. лично уведомлението му беше връчено от Председателя на ОИК Стела Стоилова, с което му бе дадена възможност в 3- дневен срок от получаването на същото, да изрази писмено възражение по така подадения сигнал и започналото административно производство по предсрочно прекратяване на пълномощията му.

С входящ номер № 307/22.01.2020г. във входящия регистър на ОИК- Ветово е постъпило писмено възражение от МЕХМЕД ХАСАН МЕХМЕД с приложени доказателства към него.

ОИК- ВЕТОВО, след като се запозна с всички относими и събрани и визирани по- горе доказателства по образуваното производство, установи следната фактическа и правна обстановка :

На 04.11.2019г. с Решение на ОИК Ветово под № 160 МИ / 04.11.2019г. е обявил за избран за Кмет на Община Ветово - Мехмед Хасан Мехмед.

Съгласно чл.41, ал.1 ЗМСМА „Кметовете на общини, на райони и на кметства, кметските наместници, заместник-кметовете на общини и на райони и секретарите на общини не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им.“

Съгласно чл. 41, ал.3 от ЗМСМА всички новоизбрани Кметове на общини са длъжни в едномесечен срок от избирането им, тоест в конкретният случай от 04.11.2019г. до 04.12.2019г. включително да предприемат необходимите действия за прекратяване на дейността и/или за освобождаването си от заеманата длъжност и уведомяват писмено за това Председателя на Общинския съвет и Общинската избирателна комисия.

Видно от събраните доказателства се установява следното :

1. От получената и визирана по горе Справка от Търговски регистър и регистър на ЮЛНЦ при Агенция по вписвания - МЕХМЕД ХАСАН МЕХМЕД има регистрирано много преди изборите и незаличено до настоящия момент търговско предприятие по смисъла на ТЗ под името – ЕТ „ МЕДИСЪН – МЕХМЕД МЕХМЕД „ с ЕИК 117 593 054, с адрес на управление : град Глоджево, ул.“Ал.Стамболийски“, № 5, със собственик и представляващ – МЕХМЕД ХАСАН МЕХМЕД и предмет на дейност: извършване на медицински услуги като индивидуална практика за първична извънболнична медицинска помощ в областта на зъболечението / стоматологията / в обема предвиден в член 11 от ЗЛЗ.

2.Освен горепосоченото ЕТ, МЕХМЕД ХАСАН МЕХМЕД е имал и регистрирано търговско дружество - „МЕДИСЪН 2019” ЕООД, ЕИК 117680559, с едноличен собственик на капитала и управител – МЕХМЕД ХАСАН МЕХМЕД, с адрес на управление : Град Глоджево, ул.“Ал.Стамболийски“, № 5. Видно от приложената справка от Агенция по вписвания -Търговски регистър, МЕХМЕД МЕХМЕД е прехвърлил на 03.12.2019г., тоест в законно установения едномесечен срок, който изтича на 04.12.2019г. дяловете и представителството на трето лице – БИЛСЕР ИБРЯМ МЕХМЕД.

3. За времето 04.11.2019г. – 04.12.2019г. МЕХМЕД ХАСАН МЕХМЕД не е предприемал каквито и да е действия по прекратяване на дейността на търговското предприятие - ЕТ „ МЕДИСЪН - МЕХМЕД МЕХМЕД” по смисъла на член 41, ал.3 от ЗМСМА и същата е действаща и към настоящия момент. От извършената служебна справка и извлечение с Изх.№ 51 от 17.01.2020г е видно, че последното Заявление което е подадено за промяна обстоятелства по партидата на търговеца е Заявление Г 1, регистрирано под № 20110609162246 и резултат – Вписване под № 2011823164144, тоест последната промяна е през 2011г.

В допълнение следва да се посочи изрично, че за прекратяване/заличаване на дейността на търговеца, то същият трябва да подаде изрично заявление, съгласно законовите изискванията към Търговския регистър, а такова заявено и регистрирано, видно по партидата на търговеца БЕЗСПОРНО ЛИПСВА.

4.МЕХМЕД ХАСАН МЕХМЕД не е уведомил в изискуемия едномесечен срок от 04.11.2019г. до 04.12.2019г. включително, ОИК Ветово за предприети действия по член 41, ал.3 от ЗМСМА както по отношение на ЕТ „МЕДИСЪН – МЕХМЕД МЕХМЕД, така и по отношение на „МЕДИСЪН 2019 „ ЕООД, независимо че относно търговското дружество „МЕДИСЪН 2019 „ ЕООД са предприети необходимите действия в Търговския регистър и регистър на ЮЛНЦ. Това се удостоверява и от издаденото официално от ОИК- Ветово удостоверение.

5.МЕХМЕД ХАСАН МЕХМЕД не е уведомявал в изискуемия от закона едно месечен срок от 04.11.2019г. – 04.12.2019г. включително, видно от отговора от Председателя на ОбС -Ветово за предприети действия по член 41, ал.3 от ЗМСМА по отношение на „МЕДИСЪН 2019” ЕООД независимо, от това, че е изпълнил задълженията си в Търговския регистър, по отношение на търговското дружество.

6.МЕХМЕД ХАСАН МЕХМЕД е депозирал на 03.12.2019г. в Общински съвет Ветово, уведомление по член 41, ал.3 от ЗМСМА, касаещо единствено и само дейността на ЕТ „МЕДИСЪН - МЕХМЕД МЕХМЕД“ но изложеното в него, че е предприел действия по прекратяване дейността на едноличния търговец безспорно противоречи с установените факти в писмото от търговският регистър, от които е видно, че дейността на ЕТ не е прекратена, не са предприемани действия в едномесечният срок за подаване на изискуемите документи, т.е. фирмата не е заличена до този момент.

Разпоредбата на чл. 41, ал. 3 от ЗМСМА изисква, при условията на императивност и кумулативност, лицето избрано за Кмет в определения от закона едномесечен срок, да предприеме необходимите фактически и правни действия, а именно: по прекратяване на търговската си дейност и/или за освобождаването му от заеманата длъжност и същевременно да уведоми за това председателя на Общинския съвет и ОИК, а спазването на така посочените условия са обект на проверка от ОИК.

В случая, безспорно се установява, че избрания за Кмет и заинтересована страна в настоящия процесуален сигнал, не е прекратил търговската си дейност в указания едномесечен срок, считано от 04.11.2019 г., който срок изтича на 04.12.2019 г. по отношение на ЕТ „МЕДИСЪН – МЕХМЕД МЕХМЕД” и не е уведомил за това ОИК-ВЕТОВО. По отношение на „ МЕДИСЪН 2019” ЕООД, лицето Мехмед Мехмед е прекратил търговската си дейност и е освободен от заеманата от него длъжност в законоустановения срок.

Дори и да се приеме че е спазен срока за уведомяване от кмета Мехмед Мехмед на Общински съвет-Ветово, за предприети действия по заличаване на търговското предприятие ЕТ „МЕДИСЪН – МЕХМЕД МЕХМЕД“, то следва да се приеме, че не е изпълнено задължението за уведомяване на ОбС по отношение на „ МЕДИСЪН 2019” ЕООД.

В подаденото Възражение от кмета на Община Ветово дори се заявява, че не са подавани изрични уведомления до Общински съвет и ОИК за предприети действия по чл.41,ал.3 ЗМСМА по отношение на „ МЕДИСЪН 2019” ЕООД.

Безспорно липсва уведомяване от Мехмед Мехмед до ОИК- Ветово за предприети действия по чл.41,ал.3 ЗМСМА, по прекратяване на дейността и/или за освобождаването му от заеманата длъжност и уведомяване на ОИК, както по отношение на едноличния търговец , така и на другото търговско дружество.

Тези конкретно посочени по горе бездействия от страна на новоизбрания кмет по отношение на двете търговски предприятия и участието му в тях, представлява неизпълнение на закона, скрепено със съответни правни последици – прекратяване на неговите пълномощия на Кмет, в който смисъл е чл. 42, ал. 1, т. 5 от ЗМСМА която разпоредба е обвързана с чл. 41 ал.3 от ЗМСМА

Наличието на вписване, респективно регистрация на ЕТ или ЕООД само по себе си е търговска дейност, по смисъла на ТЗ, респективно чл. 41, ал. 1 от ЗМСМА.

 В същия смисъл е и предвиденото в чл. 60а, т. 1 от ТЗ, според който заличаване на вписаната регистрация се извършва при прекратяване дейността на търговеца, а дотогава регистрацията е валидна.

 В подкрепа на тези изводи е чл. 10, ал. 2 от ЗТР, според който не вписани обстоятелства се смятат за несъществуващи за третите добросъвестни лица

Следва да се отбележи, че законодателя е поставил високи изисквания към избраните лица за кмет, като само и единствено липсата и неизпълнение на едно от изброените в член 41 ал.3 от ЗМСМА задължения, от страна на новоизбрания Кмет – предприемане на действия по прекратяване на дейността или освобождаване от съответната длъжност, визирана в член 41 ал.1 от ЗМСМА, уведомяване на ОИК и Председателя на Общинския съвет, представлява основание за предсрочно прекратяване на неговите пълномощия.

ОИК се запозна подробно и с депозираното в срок писмено възражение от МЕХМЕД ХАСАН МЕХМЕД и така изложените в него съображения и приложени писмени доказателства, които бяха подробно описани по-горе. Във възражението МЕХМЕД ХАСАН МЕХМЕД, заявява следното:

1. ЕТ“ МЕДИСЪН – МЕХМЕД МЕХМЕД „ е пререгистрирано през 2010г. в Търговския регистър, но не е осъществявало дейност от 2007г. видно от публикуваните отчети за 2007,2008,2009г.

По отношение на това твърдение, ОИК счита, че императивната разпоредба на член 41 ал.3 от ЗМСМА изрично сочи предприемане на правни действия по прекратяване на дейността в Търговския регистър, а не фактически свързани с временно преустановяване или прекъсване на дейността каквито доказателства сочи кмета на Община Ветово.

Смисълът на думата „ПРЕКРАТЯВАНЕ„ и „ПРЕКЪСВАНЕ “ е съвсем различен, като при втората е налице възможност във всеки един момент търговеца да възобнови дейността на фирмата си, докато в първата хипотеза не е налице такава възможност, тъй като търговското предприятие не съществува в правния мир със своето прекратяване и заличаване.

Регистрацията му като едноличен търговец обуславя наличие на хипотезата на чл.41, ал.1 от ЗМСМА, във връзка с чл.2 и чл.53 - 60а от Търговския закон. Наличието на регистрация на едноличен търговец, предполага осъществяване на дейност по смисъла на чл.2 от ТЗ. Декларирането на обстоятелства пред ТД на НАП – Русе и НОИ- Русе, е свързано с дейността на едноличния търговец, а обстоятелство, че не е извършвал търговски дейност, не променя статута му на търговец, след като регистрацията му е съществувала, до предприемането на действия по предсрочното прекратяване на пълномощията

Наличието на търговска регистрация и непредприемането на действия по прекратяването й в срока по чл.41, ал.3 от ЗМСМА е достатъчно основание, за да е изпълнен състава на нарушението, тъй като до момента на заличаването му от регистъра търговецът формално - юридически продължава да е такъв. Това е така, защото макар и да не извършва фактическа дейност, едноличният търговец съществува в гражданския оборот и за него се пораждат определени права и задължения по повод факта, че съществува като правен субект - едноличен търговец.

В този смисъл съдебната практика на АС и ВАС е многобройна, последователна и непротиворечива, като в този смисъл са :

- Решение №12514 от 05.10.2011 г. на ВАС по адм. д. № 11053 / 2011.г, докладчик съдията Марио Димитров;

- Решение № 1001 от 22.01.2013 г. по адм. д. № 53/2013 на Върховния административен съд;

 - Решение №12808 от 29.10.2009 г. на ВАС по адм. д. № 13264 / 2009.г, докладчик съдията Георги Георгиев;

- Решение №3678 от 12.04.2007г. на ВАС по адм. д. №2119/2007г., докладчик съдията Мария Костова;

 - Решение №7626 от 23.06.2016г. по адм.д.№4408/2016. на ВАС;

 - Решение №3797 от 23.03.2009г. на ВАС по адм.д.№2568/2009г., докладчик съдията Галина Матейска;

 - Решение №13689 от 15.10.2019г. по адм.д.№8387/2019г. на ВАС, докладчик съдията Румяна Монова.

2. Упълномощил е на основание нотариално заверено пълномощно от 25.11.2019г. лицето ГЮНЕР МАХМУДОВА, представляваща счетоводно предприятие „ИНФОКОНТ“ ЕООД, да извършва необходимите правни и фактически действия относно заличаване на ЕТ.

По отношение на това твърдение, ОИК счита, че това пълномощно не е относимо към конкретния казус и вмененото му задължение по закон е лично и императивно, а не алтернативно с право да ги прехвърля на трети лица и отговорността да се носи от тях. Заявления за прекратяване на търговеца, следва да се подават лично от заявителя-търговец или изрично упълномощен адвокат.

3. Въпреки че не е осъществявал дейност, уведомил е Председателя на ОбС- Ветово за предприети действия по заличаване на ЕТ и е поискал от Председателя на ОбС- Ветово да уведоми и ОИК за тези факти.

ОИК счита, че законодателят е изискал изрично новоизбраният кмет да уведоми в едномесечният срок ОИК, а не да прехвърля това задължение на други органи които не са задължени, нито оторизирани по закон да правят това, поради което това възражение е неоснователно. Задължението за уведомяване е лично, предвид на което не може изпълнението му да се делегира на други органи.

Така представената декларация до Председателя на ОбС Ветово с Вх.№ 1 / 03.12.2019 по член 15, ал.3 от ЗКПКОНПИ няма характер на уведомление, съдържаща неотносими към изискването по член 41, ал.3 от ЗМСМА факти.

4. Прехвърлил е всичките си дялове и е освободен от длъжността „УПРАВИТЕЛ„ в „МЕДИСЪН 2019„ ЕООД в законовия едномесечен срок.

ОИК счита, че с оглед събраните доказателства, не оспорва, че в изискуемия едномесечен срок е прехвърлил дяловете си и е освободен от заеманата длъжност, но липсват другите две кумулатативни задължения – да уведоми ОИК и ОбС Ветово.

5. Така представените към възражението доказателства по никакъв начин не опровергават изложените по горе факти за липса на предприети правни действия по прекратяване дейността на ЕТ и уведомяване лично на ОИК, а по отношение на ЕООД – уведомяване на ОИК и Председателя на ОбС Ветово.

Доказателствата сочат единствено и само за извършени фактически действия по уведомяване на други органи НАП и НОИ, които не са предмет на вменени задължения от страна на лицето да ги уведоми по член 41 ал.3 от ЗМСМА. Касае се за осигурителни, трудови и други отношения неотносими към настоящият казус. В допълнение на това, следва да се отбележи, че подаденото Заявление-декларация по чл.5, ал.10 от КСО до ТП на НОИ е входирана в НОИ на 19.12.2019г., т.е. значително след дата 04.12.2019г., когато е крайният срок за предприемане на необходимите действия по заличаване на търговеца.

Налице е нарушение от страна на кмета на Община Ветово- Мехмед Мехмед по чл.41,ал.3 ЗМСМА, по отношение на ЕТ „МЕДИСЪН – МЕХМЕД МЕХМЕД“, тъй като в срок от 04.11.2019г до 04.12.2019г., включително не е предприел действия по заличаване на търговското предприятие, както и не е уведомил в този срок ОИК-Ветово.

Налице е нарушение и относно „МЕДИСЪН 2019„ ЕООД, тъй като Мехмед Мехмед не е уведомил ОбС-Ветово и ОИК-Ветово, че е предприел необходимите действия в законоустановения едномесечен срок.

След като ОИК-Ветово разгледа всички събрани и описани по-горе писмени доказателства по повод на сигнала, законовите изисквания, изложените по- горе мотиви и обсъди внимателно подаденото писмено възражение от МЕХМЕД МЕХМЕД, ОИК - Ветово проведе гласуване, при което:

**„ЗА“** предсрочно прекратяване на пълномощията на обявения за избран за кмет на община ВЕТОВО - Мехмед Хасан Мехмед, гласуваха общо 11 / единадесет/ члена на ОИК:

• Стела Бончева Стоилова - Председател

• Йордан Сотиров Дойчинов – Зам.председател

• Иванка Борисова Пенкова - Член

• Милица Диянова Милкова - Член

• Ивелина Петрова Тодорова - Член

• Павлина Аврамова Недкова - Член

• Цонка Илиева Дамянова - Член

• Леман Али Ахмед- Член

• Юлиан Петров Йорданов - Член

• Поля Георгиева Захариева -Член

• Васил Георгиев Ангелов - Член

**„ПРОТИВ“** предсрочно прекратяване на пълномощията на обявения за избран за кмет на община ВЕТОВО - Мехмед Хасан Мехмед, гласуваха общо 2 /двама/ члена на ОИК:

• Мейва Акиф Хаджиева-Зам.-председател

 • Христо Георгиев Христов -Член

В резултат на проведеното гласуване и на основание чл. 87, ал. 1, т. 1 във връзка с т. 30 от Изборния кодекс, чл. 463 от Изборния кодекс, вр. с чл. 42, ал. 1, т. 5 и с чл.42, ал.3, изречение трето от ЗМСМА и във връзка с Решение 1685-МИ от 20.11.2019 г. на ЦИК, при спазване на законно установения кворум и съобразявайки се с гореизложените МОТИВИ, Общинската избирателна комисия Ветово

**Р Е Ш И :**

1. **ПРЕКРАТЯВА** предсрочно пълномощията на **МЕХМЕД ХАСАН МЕХМЕД, ЕГН \*\*\*\*\*\*\*\*\*\***, обявен за избран за Кмет на Община Ветово с Решение №160 МИ/ 04.11.2019г. на ОИК- Ветово.

2. **ОБЕЗСИЛВА** издаденото Удостоверение от ОИК- Ветово под № 21 / 04.11.2019г., с което за Кмет на Община Ветово е избран **МЕХМЕД ХАСАН МЕХМЕД.**

Настоящото решение подлежи на обжалване в 7-дневен срок от обявяването му пред Административен съд - Русе по реда на чл. 459 от Изборния кодекс.

Поради изчерпване на Дневния ред, заседанието бе закрито в 13:40 часа.

22.01.2020 г. Председател ……………….

гр. Ветово /Стела Стоилова/

 Секретар: ………………..

 /Иванка Пенкова